Trei jucători sunt OUT de la Rapid, după venirea lui Neil Lennon. A început deja „revoluţia” în lotul giuleştenior şi se anunţă noi plecări. Victor Angelescu a venit cu detalii de ultimă oră despre ultimele mutări din lot.
Acţionarul minoritar al Rapidului a dezvăluit care sunt jucătorii care deja s-au despărţit de club. Unul dintre ei este Alexandru Albu, cel căruia nu i s-a mai prelungit contractul după scandalul de la Iaşi.
Trei jucători, OUT de la Rapid după venirea lui Neil Lennon
Neil Lennon a început să analizeze meciurile Rapidului din acest sezon şi urmează să decidă care sunt jucătorii la care va mai renunţa.
„Nu este adevărat (n.r. că vin doi jucători scoţieni), încă nu am vehiculat nume legate de transferuri. S-a uitat la multe meciuri din play-off şi dinainte de play-off ca să îşi facă o impresie despre echipă. S-a uitat la jucătorii împrumutaţi şi i-am spus în mare ce jucători pot pleca. E clar că vor fi şi veniri. Albu a terminat contractul, Dragoş Grigore şi-a terminat contractul, iar Cîrjan s-a întors de unde era împrumutat„, a declarat Victor Angelescu la digisport.ro.
Dan Şucu este dispus să îşi vândă golgheterul. Albion Rrahmani a fost asaltat cu oferte, iar Victor Angelescu a recunoscut că sunt şanse mici să fie păstrat.
„Da, e adevărat, sunt oferte pentru Albion Rrahmani. Sunt mai multe echipe care şi-au manifestat interesul de a-l transfera.
(n.r. Interesul pentru Louis Munteanu depinde de plecarea lui Albion Rrahmani?) În momentul de faţă avem doi atacanţi foarte buni, Rrahmani şi Burmaz. Ţinând cont că există un interes destul de mare pentru Rrahmani, şi probabil că 80% va pleca, trebuie să ne pregătim pentru acest lucru„, a precizat acţionarul Rapidului.
O forţă a Europei negociază transferul golgheterului de la Rapid
Albion Rrrahmani a fost transferat în luna august a anului trecut de la FC Ballkani, pentru 600.000 de euro. Jucătorul cotat în prezent la 2.3 milioane de euro a fost providenţial în tricoul alb-vişiniu. În cele 25 de meciuri din Liga 1 a înscris 17 goluri şi 5 pase decisive.
Rangers, Werder Bremen, Aston Villa, Benfica şi Napoli sunt echipele care l-au monitorizat pe Rrahmani. Prima echipă care ar fi trimis o ofertă oficială a fost Sparta Praga. Este dispusă să achite 2.5 milioane de euro.
Potrivit gsp.ro, Sparta Praga are acum şi o concurenţă acerbă. Slavia Praga a intrat pe fir şi îl trimite în România, la negocieri, pe directorul sportiv Tomas Rosicky.
Negocierile dintre fostul mare jucător şi Dan Şucu ar fi început deja. Slavia Praga nu este dispusă să achite mai mult de 3.5 milioane de euro, dar patronul Rapidului îşi doreşte 8 milioane de euro pentru a renunţa la atacantul kosovar.
Englezii au anunțat primul transfer pregătit de Neil Lennon la Rapid
Potrivit informațiilor oferite de dailyrecord.co.uk, Neil Lennon dorește să îl aducă în Giulești pe Stephen Welsh, un fundaș care a câștigat 3 titluri de campion al Scoției, alături de Celtic.
În vârstă de 24 de ani, jucătorul de la Celtic mai are 3 ani de contract cu echipa scoțiană. Totuși, sursa citată anterior anunță faptul că Welsh și-ar fi dat acordul pentru a ajunge la Rapid, sub formă de împrumut.
Stephen Welsh a debutat la Celtic chiar în mandatul lui Lennon, în urmă cu 4 ani.
Până în momentul de față, fundașul central a adunat 66 de meciuri la Celtic, în care a marcat 4 goluri și a oferit o pasă decisivă. În momentul de față este cotat la suma de 800.000 de euro, potrivit site-ului de specialitate Transfermarkt.
De asemenea, Lennon a „pus ochii” și pe Ross Graham, un fundaș central de la Dundee United, care va rămâne liber de contract la finalul acestui sezon. În momentul de față, jucătorul este cotat la 325.000 de euro, potrivit site-ului de specialitate Transfermarkt.